Bejaarde man op kleinhoewe met swaard gesteekArgieffoto: Maroela Media ŉ 75-jarige man en sy vrou is Vrydagaand op ŉ kleinhoewe in die Bokfontein-omgewing buite Mooinooi in Noordwes aangeval en beroof. Kol. Adéle Myburgh, provinsiale polisiewoordvoerder, het Sondag aan Maroela Media gesê die egpaar het reeds geslaap toe drie verdagtes, van wie een met ŉ swaard gewapen was, omstreeks 20:00 toegeslaan het. “Toe die egpaar wakker word, het die drie verdagtes om hul bed gestaan. ŉ Gestotery het tussen die man en een van die verdagtes uitgebreek, waartydens die man met die swaard in sy hand gesteek is,” het Myburgh gesê. Die verdagtes het met ŉ skootrekenaar en drie selfone op vlug geslaan. Die man is na ŉ hospitaal geneem vir mediese behandeling. Sy toestand is stabiel. Die Mooinooi-polisie ondersoek ŉ saak van huisroof. Niemand is nog in verband met die voorval in hegtenis geneem nie.